浮槎
作者：薛季宣
朝代：宋

paragraphs: 浮槎爾喬木，來從何處村。
託迹久非地，湍水撞其根。
一辭古岩頭，去去隨潺湲。
上有飛鷺翔，下有白浪翻。
浪激信反覆，鷺去無回騫。
十浮將九沈，任彼回風掀。
飄泊未云已，驚落見者魂。
今憑逝川波，故憑川上原。
原中復何有，草木故自蕃。
洄流潰前汀，薄命乃獨存。
人生盡如此，株木奚足論。